Hoolekogu koosoleku protokoll nr 4 2017/2018 õppeaastal
Hoolekogu koosolek  12.06.2018 kell 18.00 –  20.30 Kuusalu keskkooli lugemissaalis

Osalesid: Kaisa Kajo (lapsevanemate esindaja), Indrek Link (lapsevanemate esindaja), Kerli Palu (lapsevanemate esindaja), Rasmus Merivoo (lapsevanemate esindaja), Vello Sats (direktor), Aili Kontus (õppealajuhataja), Ingrit Keerma (õpetajate esindaja), Margit Vunk (õpetajate esindaja), Anu Kirsman (vallavalitsuse esindaja).
Puudusid: Viljar Moorits (lapsevanemate esindaja), Carmen Tiinas (õpilaste esindaja).
Koosoleku päevakord

1. Sisehindamise aruanne

2. Hoolekogu korra muutmine eesmärgiga pikendada hoolekogu liikmeks olemise aega

3. Kooli renoveerimise teema – konverents „Muutuv kooliruum“

4. Jooksvad küsimused

· koolikohustuse täitmine, kui selle kohta on kergelt kättesaadavat statistikat ja sellega on mingeid probleeme

· pikapäevasöök – probleem ei ole kuhugi kadunud ja kas me ei suuda leida lahendust.

1.Sisehindamise aruanne
Vello Sats: Enam ei ole koolil kohustust seda hoolekogus tutvustada, aga me siiski teeme seda. Sisehindamise aruanne sisaldab seda, mis on meil hästi, mis on parendusvaldkonnad. Juhtkonnaga tegime eeltöö ja saatsime ainesektsioonidesse, kes andsid tagasiside. Õppenõukogu koosolekul esitlesime ja vaatasime üle. Meie oleme kasutanud HTM kodulehel olevat struktuuri. Meil on 628 õpilast, 33 klassikomplekti, 4 väikeklassi. Meil on turvaline õpikeskkond, tugikeskus, õpilaskodu, töö andekatega, tugisüsteemid, Kiva programm (1-6. klassile, palju õppematerjale), Noored kooli programm, alustavat õpetajat toetava kooli programm, tervist edendavate töökohtade võrgustik, rahvusvahelised projektid, heal tasemel huvitegevus, head tulemused olümpiaadidelt, võistlustelt. Igal õppeaastal püstitatakse uued õppeaasta üldeesmärgid. Tegevuskava täidetakse regulaarselt. Eesmärk on tagada kooli areng.  Meil on ühel klassil kaks klassijuhatajat. Juhtkond soosib töötajate initsiatiivi, ettepanekud on oodatud. On erinevad nõupidamised, koosolekud, arenguvestlused. Hästi on käima läinud õpilasesindusega info vahetamine. Parendusvaldkonnad on aja planeerimine, info liikumine (plaanis nt kodulehe kaasajastamine). Kooli missioon ja visioon tuleks üle vaadata. Kooli sümboolika ja logo kasutamine on reguleerimata. Koolivorm – on tehtud küsitlusi, seni ei ole tahetud. Võiks olla mingi ühine koolivormielement. Kooli laulu osas on olnud kaalumisel uue koolilaulu loomine. Meil on ametlik koolilaul siiski olemas. Õpetajaskond on püsiv, meil on kokku 59 õpetajat. Otsime praegu logopeedi või eripedagoogi, kuna praegune logopeed lahkub. Koolitused on regulaarsed. On nii kohustuslikud kui soovituslikud koolitused. Meeskonda liidavad ühised tegevused, tunnustamine. Parendusvaldkonnaks on veel see, et koolitusel käinud õpetaja annaks materjali ja uued teadmised ka teistele edasi. Oleme käinud teistes haridusasutustes tutvumas. Õpetajad saavad käia teiste õpetajate tundides kuulamas. Tahaksime, et koolibussid läheksid kell 15.00, kuid Loksa kool on sellele vastu. Tahaksime liikuda selles suunas, et meil oleks noorele kooli tulevale õpetajale motivatsioonipakett, et oleks pakkuda elukohta näiteks. Lastevanematega suhtlemine on klassijuhataja ülesanne. Üldkoosolek on üks kord õppeaastas ja klassikoosolekud kaks korda õppeaastas. Lisaks oma tugimeeskonnale aitab meid vajadusel SA Rajaleidja. Võiks olla rohkem lapsevanemate kaasamist, näiteks ekskursioonidel. Oli ettepanek, et lastevanemate koolituste planeerimisel võiks arvestada ka laste vanust. Lahtiste uste nädala osas oli ettepanek et info selle kohta võiks tulla varem. Meil on olnud probleem, et lapsevanem ei teavita õpetajat enda tundi tulekust või võtab kaasa väikse lapse, kes segab tundi. Oli veel ettepanek, et lahtiste uste nädalal võiksid ka lapsevanemad koolitoitu saada süüa. Anu Kirsman: Võin öelda, et koolitoidus on suhkru ja soola osakaal langenud. Kerli Palu: Eelmisel aastal tehtud toiduanalüüs oli ebaõnnestunud. Kas tehakse uus? Vello Sats: Ei tehta uut, see oleks suur kulu. Kerli Palu: Kas tänaseks on andmebaas menüü kohta korda tehtud? Vello Sats: Jah, on. Kerli Palu: Kas lahtiste uste nädal on igal aastal olnud erineval ajal? Aili Kontus: On olnud esimesel poolaastal viimasel ajal. Kerli Palu: Ettepanek, et igal aastal oleks üks ja sama nädal lahtiste uste nädalaks. Vello Sats: Eelarve täitmine on olnud hea. Keeruline on leida raha õpikeskkonna kaasajastamiseks ja ruumiprobleemi lahendamiseks. Kool on hästi varustatud infotehnoloogiavahenditega. Oleme leidnud võimalusi ka projektidest. Meil on suund lapsi vahetundides rohkem õue saata, oleme muretsenud vahendeid tegevusteks vahetundide ajal. Aili Kontus: Kujundav hindamine on senini olnud vaid 1. klassis, sel aastal proovisime ka 2. klassis loovainetes. Õppekäigud ja ekskursioonid toetavad õpet. Õpilaste erisustega arvestatakse. Meil on tasemerühmad erinevates ainetes. Uus liikumine on vahetusõpilased koolide vahel. Meil on pikapäevarühmad. On iga-aastased üritused, parimate õpilaste tunnustamine. Kodukorra puhul on oluline, et selle rikkumise puhul ühtemoodi reageeritakse. Kerli Palu: Kas täna kehtib see, et nädalavahetuseks ei anta õppida? Aili Kontus: Lõpuni seda täita ei ole reaalselt võimalik, kuna mõnes aines ongi nädalas üks tund, mis on esmaspäeviti. Ingrit Keerma: On teatud õpilased, kes teevad topelttööd endale sellega, et käivad kogu aeg järgi vastamas, kuna esimene vastamine või töö on ebaõnnestunud. Aili Kontus: Ainesektsioonidest tuli huvitav ettepanek tunnustada neid õpilasi, kes on aastaga läbi teinud suurima arengu (võrreldes iseendaga). Proovime seda rakendada, kuigi see on raske teostada. Koostöö õpetajate ja tugisüsteemide vahel saaks olla veel parem – näiteks õpetaja saab uue klassi ja tal võiks eelnevalt olla info uute õpilaste kohta, et ta ei peaks hakkama seda ise avastama. Indrek Link: Väga mahukas dokument. Kes seda dokumenti veel vaatavad? Vello Sats: Koolid teevad seda enda jaoks. Indrek Link: On tore, kui see ülevaade ka hoolekogule antakse. Saaksime mõnda punkti seal ka arutada. Kerli Palu: Kas see on avalik dokument? Vello Sats: See ei pea olema avalik. Kodulehel seda üleval ei ole, aga kui lapsevanem tunneb huvi ja pöördub, siis ta saab. Indrek Link: Kas seda 50000 eurot  koolimaja remondiks kasutada enam ei ole? Vello Sats: Seda ei ole jah, see raha läheb moodulite alla. Väiksemaid remonttöid saab siiski teha. Meil on vaja ventilatsioon puhastada, põrandat parandada, garderoobi tagumine trepp remontida, mõned klassiruumid remontida. Kerli Palu: Kas staadioni remont käib spordikeskuse alla? Tribüünidel on mitmetel pinkidel lauad puudu ja kruvipead väljas. Vello Sats: Spordikeskuses on hooldusmeister olemas. Ma ei ole ise käinud neid tribüüne vaatamas. Panen selle kirja. Kerli Palu: Sisehindamise aruandes oli lause lapsevanemate kaasamisest. Kas teil on mingi plaan sellega? Ingrit Keerma: Oli mõte kutsuda lapsevanemaid tundidesse rääkima oma tööst ja elualast. Vello Sats: Samuti üritustel kaasamine. Anu Kirsman: Seda võimalust peaks lapsevanematele rohkem reklaamima.

2. Hoolekogu korra muutmine eesmärgiga pikendada hoolekogu liikmeks olemise aega.
Anu Kirsman: Üldhariduskoolide hoolekogude moodustamise kord ja töökord § 2 lg 2 p 2 hoolekogude liikmed valitakse iga kahe aasta tagant. Avaldage arvamust, kas seda võiks muuta? Minu ettepanek on, et võiks olla vähemalt kolm aastat. Indrek Link: See puudutab ainult lapsevanemaid? Vello Sats: Siis on ikka kõik liikmed ühesuguse ajaga, igal ajal võib ju tagasi astuda. Indrek Link: Valla esindaja valitakse nii kauaks, kui on see volikogu, kes ta valib, st peaks olema neli aastat. Rasmus Merivoo: Kuidas on kehtestatud lahkumine hoolekogust? See peaks olema lihtsaks tehtud, kui aega pikendame. Anu Kirsman: Kõikidel hoolekogu liikmetel on alati õigus oma volitustest loobuda. Kui astub tagasi, tuleb kokku kutsuda uus üldkoosolek ja valida uus liige. Indrek Link: Kui teeme muudatuse, kas see hakkab kehtima järgmisest hoolekogust? Anu Kirsman: Ei pea tingimata. Me ise määrame, millal kehtima hakkab. See idee tuli kooli juhtkonna poolt. Indrek Link: Me ei saa iseenda kohta sellist otsust teha. Ingrit Keerma: See ettepanek on põhjendatud küll. Kahe aasta jooksul hakkab hoolekogu liige oma tööst aru saama ja siis peab lahkuma ja tulevad uued liikmed, kes hoolekogu tööst midagi ei tea. Anu Kirsman: Hoolekogus peab olema vähemalt viis liiget erinevatest kooliastmetest. Võib tekkida probleem, et hoolekogu liikmete lapsed kasvavad ja liiguvad järgmisesse kooliastmesse ning esimene kooliaste jääb esindamata. Indrek Link: Hääletame, mitu aastat peaks hoolekogu liikme tegevusaeg olema. Kõik pakkusid kolm aastat. Teeme ettepaneku kolm aastat ja loogiline oleks, et see hakkaks kehtima järgmisest hoolekogust.
OTSUS: Hoolekogu liige valitakse alates järgmisest hoolekogu valimisest kolmeks aastaks.

3. Kooli renoveerimise teema – konverents „Muutuv kooliruum“
Vello Sats: Eesti arhitektide liit koostöös HTM-ga korraldas 10.05.18 konverentsi „Muutuv kooliruum“. Toodi välja, et NL ajal ehitatud koolimajad tuleks kõik ümber ehitada, nende arhitektuur pärsib uut õpikäsitlust. Näiteks pikad koridorid, mis on väga levinud, ei sobi, sinna ei mahu lapsed ära, kui nad klassist välja tulevad. Aina rohkem räägitakse füüsilise õpikeskkonna mõjust õpilaste käitumisele ja õpitulemustele. Õpitulemusi mõjutab ühe uuringu andmetel 70% ulatuses õpikeskkond (sh sotsiaalne keskkond). Hoone esteetiline mõju mõjutab õpilaste väljendusoskust. Algklasside osas soovitati eraldi sissepääsu. Koolil peaks olema süda, aatrium, kus toimuvad üritused. Peaks olema aktiivõpperuum, kus on 3-4 klassi koos. Õppeprotsess peaks siseruumist automaatselt liikuma õue, selleks peaksid olema terrassid, rõdud õues õppeks. Tegevus õpetab. Õpetajate toal või õpetaja kabinetil võiks olla üks sein klaasist, et õpilased näeksid, kui õpetaja töötab. Anu Kirsman: Kinnistus see, et tänapäeval ei ehitata enam läbimõtlemata neljakandilisi klassiruume. Vello Sats: Kool kui ühiskonnale orienteeritud ruumide kompleks, näiteks söökla on avatud. Kui sööklat laiendada, võiks seda teha sellise eesmärgiga, et seda saaks ka muul otstarbel kasutada, näiteks välja rentida ürituseks. Anu Kirsman: Hariduskontseptsiooni lähteülesande koostamiseks on moodustatud töörühm. Kolm korda käib koos, korra on käinud. Eesmärk on lähteülesande püstitamine, alustasime probleemkohtade väljatoomisest. Me teeme ettepanekud kontseptsiooni tellimiseks ja arengukava muutmiseks. Eelarves on selleks eraldatud 20000 eurot. Indrek Link: Esimesel korral kaardistasime probleemid. Kõige suurem eesmärk on väljastpoolt hindamine, mis vaataks kõiki valla koole komplekselt. 

4.Jooksvad küsimused

Koolikohustuse täitmine
Aili Kontus: Koolikohustus on kuni 17. eluaastani. Õpetajad räägivad, et lapsevanemad põhjendavad puudumisi väga kergekäeliselt. Kodukorra järgi on nii – kui on põhjuseta puudumisi vähemalt 3 päeva, siis saab käskkirja. Kolmanda käskkirjaga kustutatakse kooli nimekirjast. Me ei ole pidanud seda väga ammu tegema. Keskkooli osas puudumistega probleemi ei ole. Probleem on kõige rohkem 8. klassis. Puudujatel ei ole tihti head eeskuju perest.  Ingrit Keerma: 12. klassis käiakse tihti juba tööl ja siis alati kooli ei jõuta. Vello Sats: Põhikooli osas kui on vähemalt 20% puudumisi peab teatama lastekaitsele. Gümnaasiumiosas võivad puududa, kui arvestused, eksamid on tehtud. Kerli Palu: Kas on olemas andmed, mida teevad 9. klassi lõpetajad, kes ei tule Kuusalu keskkooli, edasi? Aili Kontus: Osa lähevad kutsekooli. Täpselt ei oska praegu öelda, kui paljud. Vello Sats: Minnakse ka Tallinnasse eliitkoolidesse või muusika või kunsti kallakuga koolidesse. Anu Kirsman: Probleem on nendega, kes ei lähe kuskile.
Indrek Link: Võiks lisada kodulehel olevasse uudisesse, millised klassid hakkavad moodulklassiruumides olema.
Indrek Link: Viies koolivaheaeg, mis sel aastal oli esimest korda – kas see on vajalik ja kohustuslik?  Mulle tundub juuni lõpp liiga venitamine. Kaisa Kajo: Anija vald näiteks tegi sel õppeaastal oma koolivaheajad teistmoodi. Anu Kirsman: Nii laste kui õpetajate jaoks oli see vajalik puhkus. Kui me seda arutame, siis peame arutama kõikide koolide kohta. Vello Sats: Minu meelest võiks talvevaheaega lühendada. Margit Vunk: Mulle meeldis, kui tegime vabariigi aastapäeva eel ja järel vabad päevad. Aili Kontus: 9. ja 12. klassi õppeaasta läks lühemaks täiendava vaheaja tõttu. Samuti on õpetajatel raske kõike korraga korraldada õppeaasta lõpus. Indrek Link: Digiõppepäev oli tore mõte. Huvitav oli see, et hinded olid juunis juba väljas, aga lapsed käisid koolis veel. Vello Sats: Meil olid tööplaani järgi planeeritud muud tegevused – õpitoad, õppekäigud, ekskursioonid, õppenõukogu. Kerli Palu: Teistsugune muu tegevus on ka koolis väga oluline. Ingrit Keerma: Muud tegevused annavad tihti lisaväärtusi, õpetavad midagi eluks vajalikku, liidavad klassi kokku. Anu Kirsman: Kõik valla koolid võiksid seda ühiselt arutada. Indrek Link: Me täna ei otsustagi seda, uurime lihtsalt, kuidas võiks teha. Ingrit Keerma: Haridusministeerium tahab vaheaegasid ikkagi ühtlustada, kuna koolidevahelisi ühisüritusi on raske läbi viia. Vello Sats: Samuti, kui peres käib üks laps ühes koolis ja teine teises koolis ja vaheajad erineval ajal, teeb see perele olukorra keeruliseks.

	

	


